
JOSS WOOD

Forbundet for alltid

Oversatt av Siv Rekve

Miniserie: Le Roux-skandalen


Et bryllup, tre søsken og en skandale utover det vanlige. Ingen er trygge når søsknene Le Roux begir seg ut på kjærlighetsjakt! Dette er del en i miniserien Le Roux-skandalen.

Joss Wood elsker bøker, kaffe og reiser, spesielt til ville steder i Sør-Afrika og … alle steder. Hun er gift og mor til to ungdommer. Hun er også slaven til to katter og en hund på størrelse med en liten ku. Etter en karriere i lokal økonomisk samfunnsutvikling og forretningsvirksomhet, skriver Joss nå på fulltid fra hjemmet sitt i KwaZulu-Natal i Sør-Afrika.


Prolog

Fem år tidligere …

Jago fant henne i bestemorens soverom ovenpå. Med det røde hodet bøyd satt hun på sengekanten med et innrammet bilde av Lily i hendene. Han så en tåre falle fra nesen hennes og ned på gulvet, og svelget, kjempet mot trangen til å snu og gå ned igjen til gravølet. Hva gjorde han her? Han hadde riktignok kjent henne i årevis og gjennom Thadie møtt henne på Le Roux-familiens tilstelninger, men de var ikke venner mer. Men han hadde holdt et øye med henne hele ettermiddagen, og da hun løp opp trappen og tydeligvis trengte en pause fra de som sørget over bestemoren, hadde han fulgt etter henne.

Jago kunne ikke ta blikket fra det bøyde hodet og den bleke profilen. Kjærlighet – den ukontrollerbare, forvirrende følelsen, og følgesvennen sorg, knuste folk. Som et lyn stupte den mot sitt mål, raskt og uforsonlig, og satte fyr på alt og alle på sin vei. Den var nådeløs, tankeløs, ødeleggende.

Var det rart han unngikk den?

Jago lå hånden på Dodis hode, og hun så opp på ham. Nesen var rød, og de fantastiske gråblå øynene var fulle av tårer. Blikket hennes traff ham som et slag i magen til tross for situasjonens alvor.

Den første gangen han hadde lagt merke til henne, for omtrent seks år siden, hadde han gått inn i en restaurant sammen med sin brud Anju. Han hadde umiddelbart lagt merke til den rødhårete kvinnens som lo sammen med søsteren hans. Pen, hadde han tenkt. Så hadde noen gratulert ham, og Dodi ble glemt.

Altfor mange dødsfall hadde inntruffet mellom den rolige feiringen av ekteskapet hans med Anju og i dag, for mange netter hadde blitt tilbrakt våken og i sorg.

Jago tok forsiktig bildet ut av hendene hennes og satte det på toalettbordet. Etter å ha begravet konen sin og faren med bare noen måneders mellomrom visste Jago hva Dodi gikk gjennom. Etter deres begravelser hadde han brukt mye tid på å dissekere sitt intellektuelle ekteskap, basert på vennskap og felles interesser, og analysere forholdet til sin ustadige far. Han visste at Dodi også ville bedrive intens sjelegransking.

Men i motsetning til ham ville Dodi sørge alene, uten støtte fra familie eller søsken. Thadie, snill og lojal, prøvde å fylle gapet, men hun kunne ikke stille opp for Dodi døgnet rundt.

Hjertet verket for henne.

Jago satte seg ved siden av henne og strøk henne over ryggen. Hun var så tynn, så nett. Fremdeles så ung, selv om hun var tjuefire. «Hvordan går det meg deg, Elodie Kate?»

Han følte mer enn han hørte hikstet hennes da han brukte det fulle navnet hennes. Han syntes det gammeldagse navnet passet det eteriske ansiktet og den nette skikkelsen. Og han var den eneste som brukte det.

Dodi var tydeligvis utmattet, for hun lente bare hodet mot skulderen hans. «Det er bare så bortkastet, Jago. Lily var ikke så gammel.»

Jago var enig. Han kjente ikke Dodis bestemor så godt, men utfra det han hadde hørt fra søsteren, hadde Lily vært en levende og karismatisk kvinne, energisk og sjarmerende. Hun hadde tatt til seg Dodi da hun var tenåring, og Dodi forgudet henne, akkurat som søsteren hans. Lilys død ville etterlate et stort hull i Thadies liv, og et krater i Dodis.

Dodi lente seg inntil ham og løftet hånden mot brystet hans. Til tross for omstendighetene reagerte han på berøringen, han fikk et elektrisk støt i lysken. Hva i all verden …?

Dette var søsterens bestevenninne, en han skulle trøste, ikke forføre. Hun sørget, men alt han kunne tenke på, var hvordan munnen hennes ville smake, og om huden var like myk som den så ut.

Jago ristet på hodet, irritert over seg selv. Hva tenkte han på? Ikke bare sørget Dodi, men hun var ni år yngre enn ham og bestevenninnen til søsteren hans, og konen hans hadde bare vært død et år. Reaksjonen irriterte ham og gjorde ham opprørt, han hatet å ikke ha kontroll. Han var ikke som faren sin, som lett gikk videre fra sorg og tap.

Men å holde Dodi var som tortur.

Jago strøk hånden over øynene og flyttet seg litt bort, men Dodi fulgte etter og lente seg nærmere, som om hun søkte hans varme.

«Jeg arvet bedriften hennes, men jeg tror ikke jeg kan påta meg det, Jago», mumlet hun.

Jago sukket, la armen rundt skulderen hennes og lente hodet mot hennes. «Hvorfor ikke?»

«Fordi jeg føler meg fanget», hvisket Dodi. Før han kunne be henne om å forklare, fortsatte hun. «Vi gjorde alt sammen. Hun var ankeret mitt.»

Hva skulle han si til det? Han kunne ikke trøste henne.

Dodi hulket. «Herregud, Jago, hva skal jeg gjøre?» gråt hun.

Han følte seg ukomfortabel, men hva betydde det når han ville gjøre hva som helst for å lindre den emosjonelle stormen i henne? «Hva kan jeg gjøre, Dodi?»

Dodi løftet de utrolige øynene. Hun lente pannen mot hans. «Hjelp meg å glemme, Jago, om så bare en liten stund. Vær så snill.»

Han var sjokkert da leppene hennes streifet hans. Han prøvde å trekke seg bort, men hun fulgte etter. Hendene hennes gled over brystet hans, og tungen smatt inn i munnen. Plutselig ble det for mye, hun var uimotståelig, og armen hans la seg om henne, og han falt inn i en verden han ikke hadde ant at eksisterte.

Han visste at dette var feil tid og sted, at hun følte seg overveldet og uten kontroll, men han trengte å smake henne, la duften hennes sette seg i nesen og føle den slanke kroppen presse mot hans. Rumpen hennes var fyldigere enn han hadde forventet, hoftene rundere, og brystet fylte hånden hans perfekt.

Jago trakk kjolen oppover det slanke låret, og han sukket da hun skalv, følte seg mer som en mann enn han noensinne hadde gjort. Huden kjentes som varm silke, håret luktet av solskinn, og under hånden hans hamret hjertet hennes slik hans gjorde.

Plutselig lengtet han etter å se henne naken. Han trengte å kjenne henne, telle hver fregne, stryke hver kurve. Han trengte å føle de lange beina rundt midjen.

Jago trakk henne ned på sengen. Hånden la seg mot hoften hennes, munnen lå over hennes. Tiden stoppet og jorden sluttet å spinne, og det var bare Dodi …

Men Thadie ødela øyeblikket ved å rope Dodis navn. Hun spratt opp av sengen og løp mot soveromsdøren. Så gikk hun ut av soverommet for å møte Thadie i gangen og lukket døren bak seg.

Jago ble sittende på sengen en lang stund med hodet i hendene mens han mentalt pisket seg selv for den manglende selvkontrollen. Så forlot han soverommet og gikk ut av huset hennes og ut av livet hennes.

Dodi hadde fått ham til å miste kontrollen. Det var uakseptabelt, så hun måtte unngås.

Dodi Davis sto rett innenfor døren til Love & Enchantment, brudesalongen hun hadde arvet etter bestemoren Lily, og prøvde å overse den velkjente murringen i hjertet.

Var det ikke en eller annen lov om at eieren av en salong for brudekjoler og tilbehør til glade bruder burde være … vel, glad?

Eller i det minste tro på ekteskap og kjærlighet og evig lykke.

Dodi gjorde ikke det.

«Det fungerte ikke med Dan, men når du finner den rette, vil du føle annerledes», hadde Lily sagt, bare noen dager før hun døde for fem år siden. Dodi hadde ikke ønsket å krangle med kvinnen som hadde vært hennes havn i enhver storm, den ene voksne som hadde gitt henne kjærlighet og oppmerksomhet, som hadde fått henne til å føle seg trygg. Et par uker etter den knusende diagnosen hadde de snakket om at hun skulle dø – legene hadde antydet hun toppen hadde tre måneder – og hva som ville skje etterpå. Hun hadde ikke klart å fortelle Lily at hun hadde sett det verste av kjærligheten, at hun ikke trodde på det og definitivt ikke ønsket å tilbringe livet med å reklamere for den svindelen.

Den kreftsyke Lily hadde ikke trengt noen påminnelser om at sønnen og svigerdatterens liv hadde vært en berg-og-dal-bane av uendelig drama.

Dodis foreldre ble separert da hun var tre, skilt da hun var fire. Gift igjen da hun var tolv, og skilt da hun var fjorten. I mellom ekteskapene og affærene deres hadde faren vært gift én gang og moren to. Dodi husket vagt stemoren og de to stefedrene, men hadde mistet tellingen på partnere og elskere hun hadde møtt opp gjennom årene.

Foreldrene likte variasjon. For dem var kjærlighet besittelse og lidenskap, og hun var utilsiktet skade – en menneskelig pakke som ble sendt fra den ene til den andre – mistet og glemt i deres jakt på neste seksuelle eller følelsesmessige kick.

Omtrent en måned før Lilys død hadde Dodi fått en telefon som knuste sjelen hennes. Kvinnen som ringte, fortalte at hun hadde en affære med Dan – hennes første virkelige venn, hennes første elsker, og mannen hun hadde trodd at hun skulle være sammen med for alltid – og at hun ikke var den første elskerinnen hans … det året.

Dodi hadde umiddelbart begynt å forsvare ham og sagt at han aldri ville gjøre noe slikt, men personen hadde beviser, bilder og tekstmeldinger, og kredittkortkvitteringer for hoteller og middager for to på steder hun aldri besøkte.

Dans elskerinne, som var lei av å spille annenfiolin, hadde også fortalt at han hadde manipulert henne fra første møte, og at hans erklæringer om kjærlighet og evig lykke var en løgn. Hun måtte innse at hennes beste venn, den hun stolte på og elsket, bare slått av Lily, hadde bedratt henne mer enn én gang og med mer enn én kvinne.

Hun hadde vært følelsesmessig nummen og utsatt å konfrontere Dan til etter Lilys død. Hun taklet ikke å gjøre det samtidig som hun så Lily dø.

Lily hadde hatt et nærmest perfekt ekteskap, som ble forkortet av bestefarens hjerteinfarkt, og hun hadde elsket salongen sin og barnebarnet sitt. Så for Lily virket det fornuftig at Dodi skulle arve Love & Enchantment, hennes velkjente brudesalong i Melville, en bohemsk forstad til Johannesburg.

Love & Enchantment hadde det største utvalget av brudekjoler og brudepikekjoler i landet, og de ble laget av de beste designerne i verden.

Dodi satte pris på produktet, men var ikke en fan av det kjolene, og alt det andre– brudepikekjoler og blomsterpikekjoler, slør, sko og pynt – representerte. Hun sto i den tomme salongen og følte seg fanget og frustrert.

Hun ønsket for en gangs skyld å velge situasjonen hun befant seg i …

Hun hadde blitt sendt som en pakke mellom foreldrenes hus, og da hun var seksten, hadde hun uten diskusjon eller advarsel blitt dumpet hos bestemoren, som hun aldri hadde møtt før. Dans utroskap og manipulering hadde knust henne, og Love & Enchantment hadde blitt tvunget på henne …

Ok, nok, stopp! Du høres ut som en bortskjemt drittunge!

Barndommen var over, sa Dodi til seg selv, og Dan var en tabbe hun aldri ville gjenta, for hun var ferdig med forhold. Å flytte inn hos Lily var det beste som hadde skjedd henne, og hvordan våget hun å klage over å arve Lilys betydelige aktiva og fantastiske forretning? Hvis hun hatet salongen så inderlig, hvorfor hadde hun ikke solgt den og gjort noe annet?

Hun hadde studert design på universitetet og så forretningsadministrasjon, og hadde tenkt at hun gjerne skulle reise verden rundt, bruke designerklær, møte verdens toppdesignere …

Hun var bare noen måneder unna eksamen da Lily døde og hun arvet Love & Enchantment. De to gradene gjorde at hun kunne drive firmaet uten å gjøre altfor mange tabber, og det ga henne en god inntekt. Huset var nedbetalt, og det samme gjaldt denne bygningen.

Men hun følte fremdeles irritasjon over at valget var tatt for henne.

Ta deg sammen!

L&E var hennes bånd til den eneste som hadde elsket henne ubetinget. Hennes lojalitet overfor Lily var absolutt. Både i livet og i døden.

Dodi så på veggklokken. Hun hadde en halvtime før den topphemmelige avtalen etter stengetid. Alle de ansatte bortsett fra hennes mest erfarne førstedame hadde forlatt lokalet, og hun skulle håndtere den neste bruden og hennes følge alene.

Dodi smilte og tenkte på oppsvinget i avtaler etter at Thadie Le Roux, influenser, kjendis og arving, hadde annonsert på Instagram at hun skulle kjøpe begge sine brudekjoler – en til kirken og en til mottakelsen – hos Love & Enchantment.

Alle ønsket å følge i Thadies fotspor, og Dodi klandret dem ikke – bestevenninnen var ikke bare vakker, men også morsom og jordnær.

Og hun skulle gifte seg i slutten av mai, med en berømt rugbyspiller som hadde blitt sportskommentator. Clyde, som hadde ført sitt unge, uerfarne lag til seier i VM, var en nasjonalskatt og høyt elsket, og Dodi ønsket at hun kunne bli vennligere stemt mot Thadies forlovede.

Clyde hadde aldri vært noe annet enn sjarmerende mot henne. Han var alltid hensynsfull, omtenksom og respektfull, men det var noe ved ham som plaget henne.

Dodi bet seg i underleppen. Mistrodde hun enhver mann hun møtte på grunn av foreldrenes dysfunksjonelle forhold, og på grunn av det Dan hadde gjort? Projiserte hun sin frykt for forhold og ekteskap på Thadie?

Hun visste ikke. Kanskje.

Dodi så gjennom vinduet og oppdaget den høye skikkelsen til Jago Le Roux krysse veien. Han var flott i den skreddersydde dressen, rolig og kjølig til tross for den varme sommerkvelden.

Hver gang hun så Jago, ble hun ført tilbake til Lilys gravøl, husket det lidenskapelige kysset, styrken i armene hans da han holdt henne inntil den muskuløse kroppen. I mange uker hadde hun følt at hun var fanget i en kald, fuktig boble, og at den virkelige verden var forvrengt og fjern. Jagos kyss hadde stukket hull i ballongen av sorg og ensomhet, og en kort stund hadde hun følt seg levende, feminin, sterk. Fri fra sorg.

Gudene vet hvor langt de ville ha gått om Thadie ikke hadde avbrutt dem. Ganske langt, innrømte hun motvillig.

Herregud, han var kjekk. Høy, bred, veltrent, sjarmerende, elegant. Bestevenninnens eldre bror vekket oppmerksomhet, lokket fram lengtende sukk og fikk biler til å krasje i lyktestolper. Dodi ønsket desperat at hun var immun mot den seksuelle tiltrekningskraften hans.

Men fra første gang hun traff ham, og hver gang siden, kriblet det i huden hennes, og fyrverkeri gikk av i henne hver gang hun så ham. Ja, hun var tiltrukket av Jago Le Roux – enhver kvinne med puls ville være det. Men det var bare biologi. Det betydde ingenting. En av leksene hun hadde lært fra å bo sammen med de lystdrevne foreldrene og en utro eks, var at begjær var flyktig. Det kunne lindre kjedsomhet, tilfredsstille et behov, være underholdende, eller, som deres hete øyeblikk etter Lilys begravelse, et middel for å distrahere og trøste. Det betydde ingenting og varte aldri.

Dodi åpnet døren for Jago. Han strøk hånden gjennom det lysebrune håret, kort på sidene, bølgete på toppet, og med solstriper.

Det var tidlig kveld, men solen sendte gule stråler gjennom det store visningsrommet hennes, og ga brudekjolene som hang rundt rommet, et gyllent skjær. Erteblomster, roser og peoner fylte den luksuriøse salongen med en mild duft.

Jago burde ha sett malplassert ut blant fargene, fersken, kremhvitt og rosa, men gjorde det irriterende nok ikke. Om noe understreket det superfeminine rommet bare maskuliniteten hans.

«Dodi.»

«Jago.»

Øynene deres møttes. Blikket hans var hypnotiserende. Øyefargen gikk fra tinn til stål til jern, med et og annet lyn og ofte med torden.

Til tross for at hun hadde vært venn med søsteren hans siden de var i slutten av tenårene, hadde hun hatt lite å gjøre med den eldste av Thadies brødre. Micah, hans noen minutter yngre tvilling, var den mest sjarmerende av de to. Jago var mer reservert, brysk, introvert og grublende, og de sølvfargede øynene, med iriser omgitt av en svart ring, var for skarpe til at det var behagelig.

Han fikk henne til å føle seg ubalansert og skvetten, og det irriterte Dodi. Hun var nesten tretti og burde være i stand til å innrømme at hun var seksuelt tiltrukket av mannen og gå videre.

«Jeg er glad du er alene», sa Jago, og den dype barytonen sendte gys nedover ryggen hennes. Han hadde den perfekte soveromsstemmen. Flott, nå tenkte hun på ham i et soverom, på å legge hendene på het hud.

Dodi var bevisst på at håret var bustete, og at den minimale sminken antakeligvis hadde forsvunnet for flere timer siden. Hun lukket og låste døren og snudde seg for å gå inn i salongen. Den høyre ankelen vred seg litt og fikk henne til å snuble. Jago grep henne og hindret at hun falt. Dodi var plutselig nær ham, og herregud, han luktet deilig. Såpe og vaskemiddel, et sitrusaktig etterbarberingsvann og maskulin hud. Hun ville presse nesen mot halsen hans og lagre duften hans i hukommelsen. Og herregud, hver centimeter hun berørte, var harde muskler og hånden mot hoften hennes var stor og bred og brennende.

Dodi kikket opp og så at blikket hans var festet på munnen hennes, og små lyn gled over ryggraden. Hun lurte på om han fremdeles smakte som hun husket, om kyssene hans var som fløyel. Et øyeblikk gjorde begjær de sølvfargede øynene skifergrå, og så forandret ansiktet seg og ble lukket.

Øyeblikket var over, men Dodi mistenkte at den lyse huden hennes var ildrød, omtrent som håret hennes. Hun husket kommentaren hans om å møte henne alene. «Ja … greit … hvorfor ville du møte meg alene?»

Jago nølte litt. Var han også overrumplet? Nei, det var ikke mulig. Jago Le Roux, Johannesburgs tøffeste forhandler, hadde alltid kontroll.

«Jeg ville snakke med deg før de andre kom, for jeg må betale for Thadies brudekjoler», sa Jago og tok lommeboken ut av jakkelommen.

Selvfølgelig!

Dodi nikket, for hun visste at Thadies brødre skulle betale for kjolene hennes, brudepikenes kjoler og alle bryllupsutgiftene. De hadde kommet sammen med Thadie for flere måneder siden for å hjelpe henne å velge kjole. Begge hadde vært ute på dypt vann og prøvd å skjule det. Det var et bevis på søsknenes nære forhold at de var tilbake for denne siste prøvingen.

De var der som stedfortredere for faren, som hadde gått bort fem år tidligere. Det hadde vært et forferdelig år for både henne og Le Roux-familien, med Anju, Jagos kone som døde i januar, Theo, Le Roux-patriarken i mars og Lily seks måneder senere. De hadde vært i altfor mange begravelser det året.

Men selv før Anju døde, og kanskje på grunn av aldersforskjellen på ni år, hadde ikke Dodi hatt mye med Jago å gjøre. Thadie hadde ingenting til felles med Jagos intelligente, reserverte kone og pleide å unngå henne. Fordi Thadie og Anju ikke hadde et nært forhold, hadde Dodi bare truffet Anju et par ganger i året når hun ble invitert til et arrangement i Hadleigh House.

«Kan jeg betale med kredittkort?» spurte Jago og trakk oppmerksomheten hennes tilbake til samtalen.

«Absolutt», svarte Dodi lettet. Hun hadde betalt designeren for Thadies kjoler tidligere den uken og hadde krympet seg over hvor lite penger som var igjen på kontoen etter overføringen. Hun hadde sendt en e-post til både Micah og Jago og diskré bedt om betaling, og her var heldigvis Jago. Bryllupskjoler for influensere var ikke billige.

«Jeg har en betalingsterminal på kontoret mitt. La meg hente den og fakturaen», sa Dodi.

Heldigvis lå Thadies mappe lett tilgjengelig, og hun hadde skrevet ut fakturaen tidligere. Hun grep betalingsterminalen, gikk tilbake til hovedsalongen og satte seg på en av de mange sofaene i rommet, alle gruppert rundt podier og store speil. Hun vinket Jago ned ved siden av seg og ventet mens han tok av seg jakken og rullet opp skjorteermene og avslørte solbrune, muskuløse underarmer.

Jago løsnet litt på slipset og åpnet krageknappen. Dodi åpnet filen og tok ut fakturaen. Hun skar en grimase over totalsummen og ga ham den.

Det hadde ikke vært noen diskusjon om hva brudekjolene ville koste, og til tross for rikdommen deres, tvilte hun ikke på at totalsummen ville være et sjokk.

Jago så på fakturaen, og øynene ble store. «Jeg tror du har gjort en feil, Dodi.»

Hun ristet på hodet. «Nei, jeg har ikke det. Og det er den rabatterte prisen.» Fordi Thadie var hennes beste venninne og hun hadde fått veldig mye PR gjennom å ha henne som klient, hadde hun bare lagt et lite påslag på prisen, bare nok til å dekke utgiftene med å få kjolene sendt fra Milano til Johannesburg.

«Førtito tusen amerikanske dollar? Tjue for én og tjueto for den andre?»

Dodi nikket. «Det er Paulo Du Pont-kreasjoner, Jago. Han er en av verdens beste brudekjoledesignere. Kanskje den beste.»

«Herregud, jeg kunne kjøpt en ok bil for en slik sum», sa Jago halvkvalt.

Dodi lente seg tilbake uten å bekymre seg. Jago hadde sammen med Micah arvet det multinasjonale selskapet faren hadde bygd opp fra en liten butikk på hjørnet, og var en veldig rik mann. Le Roux-tvillingene eide gruver og fabrikker, kjøpesentre og gårder, hoteller og kjedebutikker, både i Afrika og andre steder.

For Dodi var det slitsomt nok å drive ett firma. Hun ante ikke hvordan brødrene holdt styr på flere firmaer, tusenvis av ansatte, ledere og milliarder i aktiva. Men de lange arbeidsdagene lønte seg, for Le Roux International ble stadig større og var takket være Jago og Micahs harde arbeid som administrerende direktører utrolig suksessrik.

Som aksjonærer toppet Jago, Micah, Thadie og Liyana – Theos andre kone og Thadies mor – listen over landets rikeste. Dodi var ganske velbeslått – hun hadde arvet Elodies formue, et hus i det velstående området Blair Atholl, nordøst for bykjernen, og denne bygningen – men Le Roux-familien opererte i en helt annen stratosfære.

Dodi visste at Jagos kredittkort ville tåle en belastning på førtito tusen dollar.

Jago sukket idet han ga henne kortet. Hun trakk kortet gjennom terminalen, rev av kvitteringen og ga den til Jago sammen med kortet, og fingrene hennes streifet hans. Gnister danset over huden hennes da begjæret flammet opp i øynene hans, og hun kjempet mot lysten til å kysse den sexy munnen.

Jagos øyne gled ned mot leppene hennes, og hun ble tørr i munnen. «Tenker du noen gang på kysset vi delte?» spurte han mens tommelen kjærtegnet pekefingeren hennes. Hvordan kunne så lite hud mot hud forårsake slike følelser?

Selvfølgelig hadde hun tenkt på det! Hver dag. Noen ganger flere ganger om dagen. Men hun kunne ikke fortelle det. «Gjør du?» hvisket hun tilbake, ute av stand til å trekke til seg hånden.

«Ja.»

Hvor ofte? Når? Hva husker du? Det krevde all hennes viljestyrke å holde igjen spørsmålene. Og enda mer å ikke lene seg inn i en gjentakelse. Det var så lenge siden hun hadde blitt kysset av noen, for ikke å si noen som var så dyktig.

Jago trakk til seg kortet, og Dodi rødmet. Hun lente seg tilbake og strøk hånden gjennom håret mens hun fortalte seg selv at hun måtte slutte å oppføre seg som en idiot! Det var et raskt kyss, ikke noe spesielt …

Dodi måtte skape litt avstand mellom dem for å få samlet tankene. Hun brettet fakturaen, ga den til Jago og pekte på betalingsterminalen. «Jeg skal bare legge vekk Thadies mappe så hun ikke ser den når hun kommer.»

Jago nikket. «God idé. Hvis hun ser hva kjolene koster, vil hun insistere på å betale dem selv, og det skjer ikke. Bryllupet er vår gave til henne og Clyde.»

Dodi så et glimt av tvil i Jagos øyne da han nevnte svogeren. Likte ikke Jago Clyde, eller løp fantasien av med henne? Hun avfeide mistanken og tenkte at hun var urettferdig mot Clyde. Som hun selv visste, var det utrolig vanskelig å bryte inn i Le Roux-familiens indre sirkel.

Hun hadde kjent familien i et tiår, og når hun besøkte familiehjemmet deres, Hadleigh House, følte hun seg fremdeles som en utenforstående som kikket inn. Clyde trengte tid til å passe inn.

«Det er utrolig sjenerøst av dere å betale for bryllupet», sa Dodi.

Jago trakk på skuldrene. «Det er det faren min ville ha gjort. Han ville ikke ha spart på noe, og det gjør ikke vi heller.»

Dodi holdt øynene festet på det solbrune ansiktet. Han var trettiåtte år, og lange arbeidsdager hadde gitt ham små rynker ved øynene og linjer ved munnen. Han var en slående kjekk mann.

Hvorfor følte hun trang til å glatte bort rynkene, kysse bort anspentheten? Legge armene rundt den brede ryggen og klemme bort stresset hans? Og så ta ham med til sengs for å få ham til å glemme?

Jøss! Hvor hadde alt det kommet fra?

De hadde snakket om Thadies bryllup, og hennes ukontrollerbare fantasi – eller kjønnsdrift – styrte henne i en helt annen retning.

Det er nok, Davis!

De hadde hatt et øyeblikk for mange år siden, for guds skyld! Jago Le Roux var hennes beste venninnes bror og forbudt område. Og i en helt annen klasse.

Gå og finn hjernen din, Dodi.

